บลจ.กสิกรไทยขยายเวลาขายกองทุนกิมจิถึง26 พ.ค.
บลจ. กสิกรไทย ขยายกำหนดเสนอขายกองทุนเปิดเค พันธบัตรเกาหลี 2 กองทุน ถึง 26 พ.ค.2553 ย้ำจุดเด่นลงทุนเพียง 12 - 17 เดือน โอกาสรับผลตอบแทนปลอดภาษี 1.65% -2.00%
24 พ.ค. 2553

บลจ. กสิกรไทย ขยายกำหนดเสนอขายกองทุนเปิดเค พันธบัตรเกาหลี 2 กองทุน ถึง 26 พ.ค.2553 ย้ำจุดเด่นลงทุนเพียง 12 - 17 เดือน โอกาสรับผลตอบแทนปลอดภาษี 1.65% -2.00% 
น.ส.ยุพาวดี  ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน กสิกรไทย เปิดเผยว่า เพื่อตอบสนองผู้ลงทุนที่ต้องการลงทุนในกองทุนเปิดเค พันธบัตรเกาหลี 1 ปี บีคิว (KKG1YBQ) และกองทุนเปิดเค พันธบัตรเกาหลี 17 เดือน เอฟ (KKG17MF) ซึ่งเดิมบริษัทมีแผนเสนอขายระหว่างวันที่ 18-24 พ.ค. 2553  แต่ไม่ได้รับความสะดวกจากการซื้อกองทุนเนื่องจากเหตุการณ์ความไม่สงบ ตลอดจนการปิดทำการของสถาบันการเงินตั้งแต่วันที่ 19 พ.ค.ที่ผ่านมา  บริษัทจึงยื่นขอสำนักงาน ก.ล.ต. เพื่อขยายระยะเวลาการเสนอขายกองทุนทั้ง 2 กองทุนข้างต้นออกไปถึงวันที่ 26 พ.ค.นี้
สำหรับกองทุนเปิดเค พันธบัตรเกาหลี 1 ปี บีคิว (KKG1YBQ) มีขนาดกองทุนกองทุน 3,000 ล้านบาท ระยะเวลาลงทุนประมาณ 1 ปี โอกาสรับผลตอบแทนหลังหักค่าใช้จ่ายกองทุนประมาณ 1.65% ต่อปี  และกองทุนเปิดเค พันธบัตรเกาหลี 17 เดือน เอฟ (KKG17MF) มีขนาดกองทุน 2,000 ล้านบาท ระยะเวลาลงทุนประมาณ 1 ปี 5 เดือน   คาดการณ์อัตราผลตอบแทนหลังหักค่าใช้จ่ายที่  2.00% ต่อปี    โดยทั้ง 2 กองทุน เน้นลงทุนในพันธบัตรรัฐบาลประเทศเกาหลีใต้ พร้อมนโยบายป้องกันความเสี่ยงจากอัตราแลกเปลี่ยนทั้งจำนวน 
“การขยายระยะเวลาเสนอขายออกไปนี้ นับเป็นประโยชน์สำหรับผู้ลงทุนที่อาจไม่ได้รับความสะดวกในการลงทุน ในกองทุนพันธบัตรเกาหลีที่เสนอขายในช่วงกลางสัปดาห์ที่ผ่านมา ซึ่งเราเชื่อว่าทั้ง 2 กองทุนจะยังคงได้รับการตอบรับที่ดีจากผู้ลงทุน เนื่องจากเป็นการลงทุนในตราสารหนี้ต่างประเทศที่มีคุณภาพดีและยังคงให้โอกาสรับผลตอบแทนที่น่าสนใจเมื่อเทียบกับตราสารหนี้ในประเทศที่มีอายุใกล้เคียงกัน โดยผู้สนใจลงทุนสามารถสอบถามข้อมูลเพิ่มเติมและจองซื้อหน่วยลงทุนในกองทุนพันธบัตรเกาหลีของ บลจ. กสิกรไทย ได้ที่ธนาคารกสิกรไทยทุกสาขา หรือที่ บลจ. กสิกรไทย จำกัด ด้วยเงินลงทุนขั้นต่ำเพียง 10,000 บาท อย่างไรก็ตาม การจัดสรรหน่วยลงทุนในกองทุนเหล่านี้เป็นแบบจองซื้อก่อนได้ก่อน และจะปิดการขายทันทีเมื่อขายได้ตามขนาดโครงการโดยไม่จำเป็นต้องรอจนถึงวันสุดท้ายของการเสนอขาย“ นางสาวยุพาวดีกล่าว